Jhesus. Mynen wyllygen otmudygen dynst nu vnde to allen tydden. Ersamen, wolwyssen, leuen heren, ys myn andachtyghe bedde to jwer erlycke wysheyt, dat gy my wyllen helpen jn mynen rechtverdygen saken, dar yck recht jn hebbe; vnrecht eyn begere yck nycht. Yt ys geschyn jn vergangen tydden, dat her Tomas Wollyfshagen van Derpte to Reuel kwam vnde manden my vme x leste gersten, de last vor xxiij [mark] Swet[esch]. Yk sede ya, he scholde my myn hantschryft laten werden, yk wolde em betalen. He sede, he wolde my borgh seten vor de hantschryft. Doe fragden yk em, wyl dat wer; doe sede he myn wert her Johan Kul. Doe her Johan Kul to my kwam vnde laueden my by eren vnde trowen, he wolde my schadenloss holden; weryt sake dat Hermen Torn my dat gelt nach eyns aff manden myt my[n]er hantschryft, so wolde he my myn gelt wedergeuen. Leuen heren, nu hebbe yk arm man, dat gelt dar betald, vnde doe yk hyr to Abo kwam, doe kwam Hermen Torn myt myn hantschryft vor her Sten Stur vnde sedde [he] my eyn recht af .. dat yck scholde Hermen Torn betalen, vnde hebben betalt .. tom anderen mal. Leuen heren, dyt sete yk to Gade vnde to jwer .. wysheyt, yk hadde Kullen syn hantschryft, doe my … Denen nemen; doe kwam de hantschryft eyn wech myt mynen schryften. Yk hebbe Albert van Eycken de sake beualen … al myt myne schuldeners dar vme sprecken. Jtem, leuen heren, hebbe yk noch eyn bedde to jwer erlycken wysheyt, dar ys her Jorgen Bade, Henrick Palmdach, de hebben myn huss vtg… yk hebbe vyffhondert [mark] vtgelecht vnde xxxv … ys eyn wech, myn gelt ys eyn wech, vnde yk syn dar .. schuldich vnde wyl gern betalen, vnde yck eyn kan yt … krygen, yk syn verseten rente schuldich her Gert tome dom xxxvj [mark], to swarte monycke x … mogen se my korten jn mynem svme. Leuen heren … Gade vnde jwer erlicke wysheyt holt se dar .. myn gelt laten werden, vp dat dar gen arg… wente yk wyl by de hant komen vnde wyl fo… jk eyn wet jwer erlycken wysheyt nycht … de hyllyge moder sancte Anna salyff drude be.. lyff vnde syel. Gescreuen to Abo vp Letare. Hans van Eycken. Adress: Dem ersamen, wolwyssen heren borgemestere vnde radmanne der stad to Reuell, dynstlyk gescreuen.